SL Uradni list Evropske unije L 156/19

IZVEDBENA UREDBA KOMISIJE (EU) 2017/1085

z dne 19. junija 2017

o spremembi Uredbe (ES) št. 891/2009 o odprtju in upravljanju nekaterih tarifnih kvot Skupnosti v sektorju sladkorja

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Uredbe (EU) št. 1308/2013 Evropskega parlamenta in Sveta z dne 17. decembra 2013 o vzpostavitvi skupne ureditve trgov kmetijskih proizvodov in razveljavitvi uredb Sveta (EGS) št. 922/72, (EGS) št. 234/79, (ES) št. 1037/2001 in (ES) št. 1234/2007 (1) ter zlasti člena 187 Uredbe,

ob upoštevanju naslednjega:

(1) Sporazum v obliki izmenjave pisem med Evropsko unijo in Federativno republiko Brazilijo v skladu s členom XXIV:6 in členom XXVIII Splošnega sporazuma o carinah in trgovini (GATT) 1994 glede spremembe ugodnosti na seznamu ugodnosti Republike Hrvaške v okviru njenega pristopa k Evropski uniji (2) (v nadaljnjem besedilu: Sporazum) je bil podpisan 25. novembra 2016. Podpis Sporazuma v imenu Evropske unije je bil odobren s Sklepom Sveta (EU) 2016/1995 (3), njegova sklenitev pa s Sklepom Sveta (EU) 2017/730 (4).

(2) V skladu s pogoji Sporazuma mora Evropska unija dodeliti dodatnih 78 000 ton k sedanji dodelitvi za Brazilijo v okviru tarifne kvote EU „surovi sladkor iz sladkornega trsa, za rafiniranje“, tarifni številki 1701.13.10 in 1701.14.10, pri čemer se ohrani obstoječa tarifna stopnja v okviru kvote 98 EUR na tono, poleg tega mora dodeliti dodatnih 36 000 ton k sedanji dodelitvi v okviru dela „katera koli tretja država“ tarifne kvote EU „surovi sladkor iz sladkornega trsa, za rafiniranje“, tarifni številki 1701.13.10 in 1701.14.10, pri čemer se ohrani obstoječa tarifna stopnja v okviru kvote 98 EUR na tono.

(3) Kar zadeva količino 78 000 ton, dodeljeno Braziliji v okviru tarifne kvote EU, Sporazum nadalje določa, da mora Evropska unija v prvih šestih letih, v katerih je ta količina na voljo, avtonomno uporabljati tarifno stopnjo v okviru kvote v višini največ 11 EUR/tono, v sedmem letu pa tarifno stopnjo v okviru kvote v višini največ 54 EUR/tono.

(4) Uredba Komisije (ES) št. 891/2009 (5) določa odprtje in upravljanje tarifnih kvot v sektorju sladkorja, vključno s sladkorjem s poreklom iz Brazilije in katere koli tretje države. Za izvedbo tarifnih kvot za sladkor, določenih v Sporazumu, je zato treba navedeno uredbo ustrezno spremeniti.

(5) Predlagane spremembe bi morale veljati od datuma začetka veljavnosti Sporazuma.

(6) Ukrepi iz te uredbe so v skladu z mnenjem Odbora za skupno ureditev kmetijskih trgov –

SPREJELA NASLEDNJO UREDBO:

Člen 1

Uredba (ES) št. 891/2009 se spremeni v skladu s Prilogo k tej uredbi.

Člen 2

Ta uredba začne veljati tretji dan po objavi v Uradnem listu Evropske unije.

Uporablja se od dne začetka veljavnosti Sporazuma.

Ta uredba je v celoti zavezujoča in se neposredno uporablja v vseh državah članicah. V Bruslju, 19. junija 2017 Za Komisijo Predsednik Jean-Claude JUNCKER

(1) UL L 347, 20.12.2013, str. 671.

(2) Sporazum v obliki izmenjave pisem med Evropsko unijo in Federativno republiko Brazilijo v skladu s členom XXIV:6 in členom XXVIII Splošnega sporazuma o carinah in trgovini (GATT) 1994 glede spremembe ugodnosti na seznamu ugodnosti Republike Hrvaške v okviru njenega pristopa k Evropski uniji (UL L 108, 26.4.2017, str. 3).

(3) Sklep Sveta (EU) 2016/1995 z dne 11. novembra 2016 o podpisu, v imenu Evropske unije, Sporazuma v obliki izmenjave pisem med Evropsko unijo in Federativno republiko Brazilijo v skladu s členom XXIV:6 in členom XXVIII Splošnega sporazuma o carinah in trgovini (GATT) 1994 glede spremembe ugodnosti na seznamu ugodnosti Republike Hrvaške v okviru njenega pristopa k Evropski uniji (UL L 308, 16.11.2016, str. 1).

(4) Sklep Sveta (EU) 2017/730 z dne 25. aprila 2017 o sklenitvi Sporazuma v obliki izmenjave pisem med Evropsko unijo in Federativno republiko Brazilijo v skladu s členom XXIV:6 in členom XXVIII Splošnega sporazuma o carinah in trgovini (GATT) 1994 glede spremembe ugodnosti na seznamu ugodnosti Republike Hrvaške v okviru njenega pristopa k Evropski uniji (UL L 108, 26.4.2017, str. 1).

(5) Uredba Komisije (ES) št. 891/2009 z dne 25. septembra 2009 o odprtju in upravljanju nekaterih tarifnih kvot Skupnosti v sektorju sladkorja (UL L 254, 26.9.2009, str. 82).